
Ørsta/ Oslo, 13. oktober 2007
Offroad.no er Nordens største offroad-nettsted med 12.000 registrerte brukere. Vårt forum representerer med andre ord en betydelig del av miljøet med interesse for offroad-kjøring og kjøretøy. Vi stiller oss 100% bak Amcar sine synspunkter på høringsutkastet. Vi ønsker med dette tilleggsdokumentet å informere om hva vi ser på som viktig for utøvelsen av vår sport.

 

Etter lovforslagets §11C gir lovforslaget mulighet for regulering av areal nyttet til motorsport (terrengkjøring) på en opparbeidet og fysisk avgrenset bane, arealet er også etter lovforslaget begrenset oppad til 500 dekar.  Vi ser på dette som helt meningsløst. Krav om opparbeiding av arealet vil skape langt større skade på vegetasjon enn selve utøvelsen av offroad-sporten noen gang vil påføre. Det er heller ikke ønskelig utifra utøvelsen av sporten å nytte planert areal. Krav om fysisk avgrensing av arealet vitner om null innsikt i vår sport og gir ingen logisk mening. Hva skal en slik avgrensing være godt for? Ved utøvelse av vår sport foregår all kjøring i gangfart og er dermed ikke til fare for eventuelle tilskuere, turfolk eller dyreliv. En fysisk avgrensing vil være visuelt forstyrrende og begrense bruken av området både for mennesker og dyr. 
Arealbegrensingen på 500 dekar er ikke i seg selv naturlig. Størrelse på areal bør i hvert enkelt tilfelle bestemmes av kommunen.  Arealbruken vil oftest reguleres utifra eiendomsforhold, avstand til beboelse, topografi, og plassering av traseer. Det bør også opprettes 3-4 "nasjonale" anlegg som kan ta imot større mengder med utøvere av sporten. "Wolfroad"-området i Åmot kommune er et glimrende eksempel på dette. Arealet der er samlet på 5000 dekar, naturlig avgrenset av offentlige veier. Det kjøres på gamle hogstveier og skaden på terrenget etter en helg med utøvelse av sporten er minimal, mye pga størrelsen på arealet. Aktiv bruk av vesentlig mindre areal vil gi en langt mer intensiv belastning på terrenget. I enkelte kommuner er et areal på 500 dekar utenkelig stort, andre steder er det langt under det som er praktisk.e

 

Hobbyen vår utøves i stor grad med vanlig registrerte og godkjente kjøretøyer. Siden farten er lav er støy og forbruk av drivstoff på et minimum. Et areal regulert til terrengkjøring vil uten ulemper også kunne brukes av turgåere og andre.

 

En naturlig tankegang er at eiere av terrenggående kjøretøy ønsker å bruke de også andre steder enn på offentlige asfalterte veier. Vi ser behovet for å organisere vår sport, med tanke på arealer, forsikringer og regelverk. Vi støtter på ingen måte kjøring som man ofte ser i avisene, der terrengkjøretøy har gjort betydelig skader på skiløyper og annet. Vi er svært overbevist om at denne kjøringen hadde vert svært begrenset med god tilgang til regulert areal.

